# ডোনাল্ড ট্রাম্প
সংক্ষিপ্ত ইউআরএল

| ডোনাল্ড ট্রাম্প |
| --- |
| Donald Trump |
| আনুষ্ঠানিক প্রতিকৃতি |
|  |
| ৪৫তম ও ৪৭তম মার্কিন যুক্তরাষ্ট্রের রাষ্ট্রপতি |
| **দায়িত্বাধীন** |
| **অধিকৃত কার্যালয়**  ২০ জানুয়ারি ২০২৫ |
| উপরাষ্ট্রপতি | জে. ডি. ভ্যান্স |
| পূর্বসূরী | জো বাইডেন |
| **কাজের মেয়াদ** ২০ জানুয়ারি ২০১৭ – ২০ জানুয়ারি ২০২১ |
| উপরাষ্ট্রপতি | মাইক পেন্স |
| পূর্বসূরী | বারাক ওবামা |
| উত্তরসূরী | জো বাইডেন |
|  |
| ব্যক্তিগত বিবরণ |
| জন্ম | ডোনাল্ড জন ট্রাম্প  (1946-06-14) ১৪ জুন ১৯৪৬ কুইন্স, নিউ ইয়র্ক সিটি, মার্কিন যুক্তরাষ্ট্র |
| জাতীয়তা |  মার্কিন |
| রাজনৈতিক দল | রিপাবলিকান (২০১২-বর্তমান; ২০০৯-২০১১; ১৯৮৭-১৯৯৯) |
| অন্যান্য রাজনৈতিক দল | * স্বতন্ত্র (২০১১-২০১২)
* ডেমোক্র্যাটিক (২০০১-২০০৯)
* রিফোর্ম (১৯৯৯-২০০১)
 |
| দাম্পত্য সঙ্গী | * ইভানা জেলনিকোভা (বি. ১৯৭৭–১৯৯১)
* মার্লা ম্যাপলস্‌ (বি. ১৯৯৩–১৯৯৯)
* মেলানিয়া নস (বি. ২০০৫)
 |
| সম্পর্ক | * ম্যারীঅ্যানি ট্রাম্প ব্যারি (বোন)
* ফ্রেডরিক ট্রাম্প (দাদু)
 |
| সন্তান | *জেলনিকোভার সাথে*: ডোনাল্ড ট্রাম্প, সিনিয়র ইভাঙ্কা ট্রাম্প এরিক ট্রাম্প *ম্যাপেলসের সাথে*: টিফ্যানি ট্রাম্প *নসের সাথে*: ব্যারন ট্রাম্প |
| পিতামাতা | * ফ্রেড ট্রাম্প
* ম্যারী অ্যানী ম্যাকলিওড
 |
| বাসস্থান | * ট্রাম্প টাওয়ার, ম্যানহাটন, নিউ ইয়র্ক সিটি, ইউএস
* মার-আ-লাগো, পাম বিচ, ফ্লোরিডা, ইউএস
 |
| শিক্ষা | * কিউ-ফরেস্ট স্কুল
* নিউ ইয়র্ক মিলিটারি একাডেমী
 |
| প্রাক্তন শিক্ষার্থী | * ফোর্ডহ্যাম বিশ্ববিদ্যালয়
* পেনসিলভেনিয়া বিশ্ববিদ্যালয়, হোয়ার্টন স্কুল
 |
| পেশা | * সভাপতি: দ্য ট্রাম্প অর্গানাইজেশ্যান
* সভাপতি: ট্রাম্প প্লাজা অ্যাসোসিয়েটস্‌, এলএলসি
* সভাপতি: ট্রাম্প আটলান্টিক সিটি অ্যাসোসিয়েটস্‌
* হোস্ট: *দ্য অয়াপেন্টিস* (২০০৪-১৫)
 |
| ধর্ম | প্রেসবিট্যারিয়ান |
| স্বাক্ষর | চিত্র:Signature2025.svg |
| ওয়েবসাইট | www.donaldjtrump.com The Trump Organization |

**ডোনাল্ড জন ট্রাম্প** (জন্ম: ১৪ জুন ১৯৪৬), বা সংক্ষেপে **ডোনাল্ড ট্রাম্প**, হলেন মার্কিন যুক্তরাষ্ট্রের বর্তমান এবং ৪৫ তম রাষ্ট্রপতি। এছাড়াও, তিনি একজন ধনাঢ্য ব্যবসায়ী, বিনিয়োগকারী, বিশিষ্ট সামাজিক ব্যক্তিত্ব এবং লেখক হিসেবে আলোচিত। এর আগে তিনি ২০১৭ সাল থেকে ২০২১ সাল পর্যন্ত মার্কিন যুক্তরাষ্ট্রের ৪৫ তম রাষ্ট্রপতি হিসাবে দায়িত্ব পালন করেন।

ট্রাম্প নিউ ইয়র্ক শহরের স্থানীয় বাসিন্দা ফ্রেড ট্রাম্পের ছেলে। রিয়েল এস্টেট ব্যবসাকে নিজের কর্মজীবন হিসেবে গড়ে তোলার ক্ষেত্রে তার পিতার যথেষ্ট অনুপ্রেরণা ছিল। ট্রাম্প পেন্সিল্‌ভেনিয়া বিশ্ববিদ্যালয় অধীন হোয়ারটন স্কুলে অধ্যয়নের সময় তার পিতার 'এলিজাবেথ ট্রাম্প এন্ড সান' প্রতিষ্ঠানে কাজ করতেন। পরবর্তীতে ১৯৬৮ সালে স্নাতক ডিগ্রি অর্জনের পর তিনি তার পিতার প্রতিষ্ঠানের হাল ধরেন। ১৯৭১ সালে ট্রাম্প তার পিতার প্রতিষ্ঠানের নিয়ন্ত্রণভার গ্রহণ করেন এবং প্রতিষ্ঠানটির নাম পরিবর্তন করে ''দ্য ট্রাম্প অর্গানাইজেশ্যান'' রাখেন। ট্রাম্প বর্তমানে যুক্তরাষ্ট্রের রিয়েল স্টেট ব্যবসা এবং মিডিয়া তারকাদের মধ্যে অন্যতম প্রধান ব্যক্তিত্ব। তিনি দ্য ট্রাম্প অর্গানাইজেশ্যানের পরিচালক এবং ট্রাম্প এন্টারটেইনম্যান্ট রিসোর্টের প্রতিষ্ঠাতা।

ট্রাম্প জুন ১৬, ২০১৫ তারিখে রিপাবলিকান পার্টির অধীনে ২০১৬ সালের রাষ্ট্রপতি নির্বাচনে তার মনোনয়ন প্রার্থীতা ঘোষণা করেন। ট্রাম্প তার পূর্বের প্রচারণা কর্মকাণ্ড দিয়ে মিডিয়ার দৃষ্টি আকর্ষণ এবং জনসমর্থন অর্জনে সক্ষম হন। জুলাই ২০১৫ থেকে রিপাবলিকান পার্টির জনমত নির্বাচনের মনোনয়নের ক্ষেত্রে পছন্দের দিক থেকে তিনি ধারাবাহিকভাবে প্রথম সারিতে অবস্থান করছেন। ২০১৬ সালের ৮ নভেম্বর অনুষ্ঠিত নির্বাচনে তিনি ৩০৬টি ইলেক্টরাল ভোট পেয়ে রাষ্ট্রপতি নির্বাচিত হন।

২০২৩ সাল পর্যন্ত, ট্রাম্প ২০২৪ সালের রাষ্ট্রপতি নির্বাচনে রিপাবলিকান মনোনয়নের জন্য প্রতিদ্বন্দ্বিতা করছিলেন। ওই বছরের মার্চে ম্যানহাটনের একটি গ্র্যান্ড জুরি জালিয়াতির ৩৪টি অভিযোগে ট্রাম্পকে অভিযুক্ত করে। যার ফলে তিনিই প্রথম সাবেক প্রেসিডেন্ট যিনি ফৌজদারি অভিযোগের সম্মুখীন হন। তিনি আদালতে আত্মসমর্পণ করে নিজেকে নির্দোষ দাবি করেন। ২০২৪ সালের রাষ্ট্রপতি নির্বাচনে রিপাবলিকান পার্টির মনোনীত প্রার্থী হিসেবে জয়লাভ করার পর তিনি ৪৭তম রাষ্ট্রপতি হিসাবে নির্বাচিত হন।

## প্রারম্ভিক জীবনী

ডোনাল্ড জন ট্রাম্প সিনিয়র ১৯৪৬ সালের ১৪ই জুন নিউ ইয়র্ক শহরের কুইন্সে জন্মগ্রহণ করেন। তার মা ম্যারী অ্যানী একজন গৃহিণী ও লোকহিতৈষী এবং তার বাবা ফ্রেড ট্রাম্প (১৯০৫-১৯৯৯) ছিলেন একজন রিয়েল স্টেট ব্যবসায়ী। পাঁচ ভাই-বোনের মধ্যে ট্রাম্প চতুর্থ। তার মা ম্যারী অ্যানি স্কটিশ দ্বীপ লিউয়িসের টং গ্রামের বাসিন্দা। ১৯৩০ সালে ১৮ বছর বয়সে তার মা ম্যারী অ্যানী যুক্তরাষ্ট্রে চলে আসেন এবং সেখানে তার বাবা ফ্রেড ট্রাম্পের সাথে তার মার পরিচয় হয়। তারা ১৯৩৬ সালে বিবাহ বন্ধনে আবদ্ধ হয়। ট্রাম্পের এক ভাই, রবার্ট (জন্ম: ১৯৪৮) এবং দুই বোন: ম্যারীঅ্যানী (জন্ম: ১৯৩৭) এবং এলিজাবেথ (জন্ম: ১৯৪২) রয়েছে। ট্রাম্পের বোন ম্যারীঅ্যানি যুক্তরাষ্ট্রের ফেডেরাল আদালতের একজন বিচারপতি। ট্রাম্পের আরেক ভাই ফ্রেড জুনিয়রের মৃত্যু হয়েছিল (১৯৩৮-১৯৮১) অতিরিক্ত মদ্যপানের দরুণ।

ট্রাম্পের পিতামহ জার্মানির অভিবাসী ছিলেন। তার দাদা ফ্রেডেরিক ট্রাম্পের জার্মানিতে নিজের "ক্লোনডিক গোল্ড রাশ" নামের একটি রেস্তোরাঁ ছিল। তার দাদা যুক্তরাষ্ট্রে অভিবাসী হয়ে আসেন ১৮৮৫ সালে। ডোনাল্ড ট্রাম্পের পরিবারের আসল পদবি ছিল মূলত "ড্রাম্পফ্‌" কিন্তু ১৭ শতাব্দিতে এটি অপভ্রংশ হয়ে ট্রাম্প হয়ে যায়। ট্রাম্প লিখিত ১৯৮৭ সালের একটি বই, দ্য আর্ট অব দ্য ডিল গ্রন্থে ট্রাম্প ভুলবশত উল্লেখ করে ছিলেন যে তার দাদু ফ্রেডেরিক ট্রাম্প একজন সুইডিশ বংশোদ্ভূত। মূলত এই দাবি ছিল তার বাবা ফ্রেড ট্রাম্পের। কিন্তু ট্রাম্প পরবর্তীকালে স্বীকার করেছিলেন যে তার পূর্ব-পুরুষরা আসলে জার্মান বংশোদ্ভুত এবং তারা ১৯৯৯ সালে নিউ ইয়র্ক শহরে জার্মান-আমেরিকান স্টুবেন প্যারেডে সেনাবাহিনীর গ্র্যান্ড মার্শাল হিসেবে দায়িত্বরত ছিলেন।

ট্রাম্প কিশোর বয়সে নিউ ইয়র্ক মিলিটারি একাডেমীতে ১৯৬৪ সালে
ট্রাম্প পরিবারের দো-তলা বিশিষ্ট মক ট্যুডোর রিভাইভাল আদলে একটি বাড়ি ছিল যেখানে ডোনাল্ড ট্রাম্প কিউ-ফরেস্ট স্কুলে অধ্যয়নের সময় বসবাস করতেন। কিউ-ফরেস্টে ডোনাল্ড ট্রাম্পের বাবা ফ্রেড ট্রাম্প সম্পত্তির তত্ত্বাবধায়ক পরিষদের সদস্য ছিলেন। ১৯৮৩ সালের এক সাক্ষাৎকারে তার বাবা ফ্রেড ট্রাম্প বলেছিলেন যে "ট্রাম্প ছেলেবেলায় ছিলেন খুবই দুরন্ত প্রকৃতির" যার দরুন ডোনাল্ড ট্রাম্পকে নিউ ইয়র্ক মিলিটারি একাডেমীতে ভর্তি করিয়ে দেওয়ার জন্য তাকে তৎপর হতে হয়েছিল। ট্রাম্প তার অষ্টম শ্রেণী এবং হাইস্কুল জীবন নিউ ইয়র্ক মিলিটারি একাডেমীতেই শেষ করেন। ২০১৫ সালে ট্রাম্প এক বায়োগ্রাফারকে বলেছিলেন যে, নিউ ইয়র্ক মিলিটারি একাডেমী তাকে অন্যান্য ছেলেদের চেয়েও বেশি সামরিক প্রশিক্ষণ শিখিয়েছিল।

ট্রাম্প দুই বছর অব্দি ফোর্ডহ্যাম বিশ্ববিদ্যালয়ে অধ্যয়ন করেছিলেন। ট্রাম্প পেন্সিল্‌ভেনিয়া বিশ্ববিদ্যালয় অধীন হোয়ার্টন স্কুল অব বিজনেসেও অধ্যয়ন করেছেন। হোয়ার্টনে অধ্যয়নের সময় ট্রাম্প তার বাবার প্রতিষ্ঠান "এলিজাবেথ ট্রাম্প অ্যান্ড সান" কোম্পানীতে কাজ করতেন। ট্রাম্প ১৯৬৮ সালে হোয়ার্টন বিজনেস স্কুল থেকে অর্থনীতির উপর স্নাতক ডিগ্রি অর্জন করেন।

## রাজনীতি

ট্রাম্প স্ব-বিরোধী পন্থায় বিভিন্ন সময়ে তার রাজনৈতিক বিষয়ক পাণ্ডিত্য এবং অবস্থান বর্ণনা করেছেন। পলিটিকো ট্রাম্পের রাজনৈতিক অবস্থান ব্যাখ্যা করেছেন "সারগ্রাহী, তাৎক্ষণিক উদ্ভাবনকারী এবং প্রায়শ স্ব-বিরোধী" হিসেবে। ট্রাম্প পূর্বে তার রাজনৈতিক দলকে তালিকাভুক্ত ও সম্মিলিত করেছেন রিপাবলিকান পার্টি, ইনডিপেন্ডেস পার্টি এবং ডেমোক্রেটিক পার্টির সাথে।

### রাষ্ট্রপতি নির্বাচনের প্রচারকার্য ২০১৬

ট্রাম্প ফেব্রুয়ারি ২০১৬ সালে নিউ হ্যাম্পশায়ারের ম্যানচেস্টারে
ট্রাম্প এবং তাঁর সমর্থক জানুয়ারির ২০১৬ সালে মাসকাটিন, আইওয়ার একটি র‍্যালিতে। অসংখ্য সমর্থকদের হাতে সাইনবোর্ড, যেখানে লেখা আছে "দ্য সাইলেন্ট ম্যাজোরিটি স্ট্যাণ্ডস্‌ উইদ ট্রাম্প".
ট্রাম্প ১৯শে অগাস্ট ২০১৫ সালে নিউ হ্যাম্পশায়ারের একটি প্রচারণামূলক অনুষ্ঠানে
ট্রাম্পের অভিবাসন বিরোধী রাজনীতি তাকে তার শ্রমিক-শ্রেণীর সমর্থকদের মধ্যে বেশি জনপ্রিয় করে তুলেছিল। তার প্রস্তাবিত নীতি এবং যুক্তরাষ্ট্রে রাজ্যসমূহ নিয়ে তার বিবৃতি তাকে জনমত বিচারে রিপাবলিকান ফ্রন্ট-রানারে তাকে এগিয়ে রেখেছে। তার কিছু বক্তব্য বেশ কিছু রাজনীতিবিদ এবং মূলধারার সংবাদ-মাধ্যম কর্তৃক বিতর্কিত বলে বিবেচিত হয়েছিল। রাজনৈতিক শুদ্ধতা (পলিটিক্যাল কারেক্টন্যাস) থেকে নিবৃত্তিই হলো তার প্রচারকার্যের মূল বিষয়। ট্রাম্পের বেশিরভাগ বক্তব্যই হলো অভিবাসন এবং সীমান্ত রক্ষা, অবৈধ অভিবাসীদের নির্বাসন, যুক্তরাষ্ট্র-মেক্সিকান সীমান্তে দেয়াল নির্মাণ এবং অবৈধ মুসলিম অভিবাসীদের উপর অস্থায়ী নিষেধাজ্ঞা আরোপ নিয়ে। অধিকাংশ অবৈধ অভিবাসীরা মেক্সিকান-যুক্তরাষ্ট্র সীমান্ত দিয়ে যুক্তরাষ্ট্রে প্রবেশ করে বলে তার অভিমত। রিপাবলিক পার্টিতে তার প্রার্থিতা নিয়ে অনেক বিরোধিতা ও মতবিরোধ থাকলেও ট্রাম্পের মনোনয়ন প্রার্থিতা সফল হয়েছে মূলত ব্যাপক মিডিয়া কাভারেজে ও প্রচারের দরুন। তিনি বেশ অনেকবার উদ্ধত এবং বিতর্কিতমূলক বক্তব্য রেখেছিলেন যা মূলত তার শ্রমিক-শ্রেণীর সমর্থকদের আকর্ষিত করেছিল। ট্রাম্পের রাজনৈতিক প্রতিদ্বন্দ্বীরা তাকে "বিভেদ সৃষ্টিকারী", "দায়িত্বজ্ঞানহীন" এবং "উৎপীড়ক" হিসেবে আখ্যায়িত করেছেন।

ট্রাম্প অনেক গণ্যমান্য সাংবাদিক, রাজনীতিবিদ এবং মনোনয়নপ্রার্থী প্রতিদ্বন্দ্বীদের বক্তব্যের মাধ্যমে ব্যক্তিগত আক্রমণ করেছেন। যারা ট্রাম্পকে ব্যক্তিগত আক্রমণ করেন কিংবা ট্রাম্প যাদের সাথে মতানৈক্যে পৌঁছাতে পারেন না, তাদের নিয়ে ট্রাম্পকে সামাজিক যোগাযোগ মাধ্যম টুইটারে বাগাড়ম্বরপূর্ণ টুইট করতে দেখা যায়।

ট্রাম্প তার অভিবাসন নীতির মাধ্যমে আনুমানিক ১১ মিলিয়ন অবৈধ অভিবাসীদের যুক্তরাষ্ট্র থেকে নির্বাসিত করা এবং মেক্সিকান-যুক্তরাষ্ট্রের সীমান্তে একটি সু-দৃঢ় দেওয়াল নির্মাণের প্রস্তাবনা রাখেন। এরই পরিপ্রেক্ষিতে মেক্সিকোর সাবেক প্রেসিডেন্ট ফেলিপ কালডেরন বলেন যে, "এরকম গো-মূর্খ দেওয়াল নির্মাণের জন্য আমরা এক পয়সাও খরচ করতে আগ্রহী নয়। এবং এই ধরনের প্রস্তাবনা সম্পূর্ণই অর্থহীন।"

ট্রাম্প মধ্য-প্রাচ্য ভিত্তিক জঙ্গি সংগঠন আইসিসের উপর আক্রমণাত্মক বোমাবর্ষণের আহ্বান জানিয়েছে এবং যুক্তরাষ্ট্রের প্রতিটি মসজিদে গোয়েন্দা সংস্থার নজরদারির উপর পূর্ণ সমর্থন জ্ঞাপন করেছে।

ধর্ম নিয়ে ট্রাম্পের বহু দৃঢ় বাগাড়ম্বরপূর্ণ বক্তব্য রয়েছে। সন্ত্রাস এবং মুসলিম সম্প্রদায়কে একাত্ম করে ট্রাম্প যুক্তরাষ্ট্রে মুসলিম সম্প্রদায়ের উপর অস্থায়ী নিষেধাজ্ঞা আরোপের আহ্বান জানিয়েছেন। তিনি এমনকি বেন কার্সন এবং টেড ক্রুজের খ্রীষ্ট ধর্মে তাদের বিশ্বাস নিয়ে প্রশ্ন তোলেন। এছাড়াও তিনি যুদ্ধরত মার্কিন সেনা সদস্যদের দেখাশোনা, যুক্তরাষ্ট্রের সামরিক বাহিনীকে সুদৃঢ়করণ এবং বাণিজ্যিক চুক্তিগুলোকে যুক্তরাষ্ট্রের শ্রমিকদের অনুকূলে আনার বিষয় নিয়েও বক্তব্য রেখেছিলেন।

### যুক্তরাষ্ট্রে মুসলিম প্রবেশনের উপর নিষেধাজ্ঞার প্রস্তাবনা

সাম্প্রতিক জঙ্গি হামলার প্রতিক্রিয়ার পরিপ্রেক্ষিতে ট্রাম্প বলেন, যতক্ষণ পর্যন্ত না আমাদের দেশের প্রতিনিধিরা উপলব্ধি করতে পারছে আসলেই কি হচ্ছে, ততদিন অব্দি মুসলিমদের যুক্তরাষ্ট্রে প্রবেশের উপর সম্পূর্ণ নিষেধাজ্ঞা আরোপ করতে হবে। তার এই ধরনের বিতর্কিত বক্তব্য যুক্তরাষ্ট্রসহ পৃথিবীর অন্যান্য প্রান্তেও সমালোচনা কুড়িয়েছিল। তার এই বক্তব্যে প্রতিবাদে ব্রিটিশ প্রধানমন্ত্রী ডেভিড ক্যামেরন, ফরাসী প্রধানমন্ত্রী ম্যানুয়েল ভালস্‌, সৌদি রাজপুত্র আল-ওয়ালিদ বিন তালাল এবং কানাডার বিদেশ মন্ত্রী স্টিফেনি ডিয়ন এবং পাশাপাশি রিপাবলিকান পার্টির সভাপতি রেইন্স প্রিবাস, রিপাবলিকান হাউস স্পিকার পল রায়ান, রিপাবলিকান সিনেট ম্যাজোরিটি নেতা মিচ ম্যাককোনেল প্রমুখ আরো অন্যান্য নেতারা নিন্দা জানিয়েছিল। যুক্তরাজ্যে ডোনাল্ড ট্রাম্পের প্রবেশের উপর নিষেধাজ্ঞা আরোপের জন্য একটি পেটিশ্যানের আয়োজন করা হয় যেখানে ৫,৪০,০০০ মানুষ সেখানে স্বাক্ষর করেন। খোদ ট্রাম্পের দল রিপাবলিক পার্টির অনেক সদস্যরা এই বলে ট্রাম্পের বিরোধিতা করেছিল যে, মুসলিমদের উপর নিষেধাজ্ঞা আরোপের প্রস্তাবনা রিপাবলিকান পার্টির রক্ষণশীল মূল্যবোধ, মার্কিন সংবিধানের প্রথম সংশোধনী এবং মার্কিন যুক্তরাষ্ট্রের সু-প্রাচীন অভিবাসী ঐতিহ্য নীতির পরিপন্থী। ট্রাম্পের সমালোচকরা তার বিরোধিতা করে কিছু জিনিস নির্দিষ্ট করে বলেছেন যে, তার প্রস্তাবনা মার্কিন যুক্তরাষ্ট্রের সন্ত্রাস-বিরোধী অভিযানে গুরুত্বপূর্ণ মুসলিম জোটভূক্ত দেশগুলোকে নিরুৎসাহিত করতে পারে এবং তার এই বক্তব্য বরং আইসিসকে সহায়তা করতে পারে মুসলিম বিশ্বাসকে পুঁজি করে যুক্তরাষ্ট্রের বিরুদ্ধে তাদের অপপ্রচার চালানোর জন্য।

২০১৩ সালের জানুয়ারি থেকেই ট্রাম্প ইসরায়েলে একজন জনপ্রিয় ব্যক্তিত্বে পরিণত হয়েছিলেন। ইসরায়েলেও তার কিছু জমি রয়েছে। ট্রাম্প সোশ্যাল মিডিয়ায় একটি ভিডিও উন্মোচন করেছিলেন যেখানে ট্রাম্পকে ২০১৩ সালে ইসরায়েলের নির্বাচনে বেনজামিন নেতানিয়াহুর হয়ে নির্বাচনী প্রচারণা করতে দেখা যাচ্ছিল। কিন্তু মুসলিমদের নিয়ে ট্রাম্পের ঐ বিতর্কিত বক্তব্যে নেতানিয়াহুসহ বহু ইহুদি নেতাও এর বিরোধিতা করেছিলেন। ৮৪ জন নেসেট (ইসরায়েলের পার্লামেন্ট)সদস্য যাদের অনেকেরই মুসলিম ছিল, তারা একটি পেটিশ্যানে স্বাক্ষর করে নেতানিয়াহুকে ট্রাম্পের সাথে সাক্ষাৎ না করার জন্য আহ্বান জানিয়েছিল। নেতানিয়াহুর উপর রাজনৈতিক চাপ বেড়ে যাবে ভেবে পরবর্তীতে ট্রাম্প নিজেই ইসরায়েলে ভ্রমণ এবং নেতানিয়াহুর সাথে সাক্ষাৎ মুলতবি করেন।

ফক্স নিউজের এক বিতর্কানুষ্ঠানে যখন ট্রাম্পকে তার মুসলিম প্রবেশ বিরোধী প্রস্তাবনার সম্ভাব্যতা নিয়ে প্রশ্ন তোলা হয় (আনুমানিক ১,০০,০০০ মুসলিম অভিবাসী প্রতি বছর প্রবেশানুমতি দেওয়া হয়), ট্রাম্প তখন উল্লেখ করেন, বেলজিয়াম এবং ফ্রান্সের অবনতির জন্য তাদের মুসলিম অভিবাসন দায়ী। ট্রাম্প আরো বলেছেন যে, ব্রাসেলসে বাস করা "নরকে" বাস করার সমতুল্য হয়ে দাঁড়িয়েছে তাদের এই ভয়ানক অবস্থার জন্য মুসলিম অভিবাসন অন্যতম কারণ।

### যুক্তরাজ্যে ট্রাম্পের উপর নিষেধাজ্ঞার জন্য পিটিশন

মুসলিম অভিবাসনের উপর ট্রাম্পের বিতর্কিত বক্তব্যকে কেন্দ্র করে যুক্তরাজ্যের পার্লামেন্টের ই-পেটিশ্যান ওয়েবসাইটে "ব্লক ডোনাল্ড জে ট্রাম্প ফ্রম ইউকে এন্ট্রি" নামের একটি পেটিশ্যান খোলা হয়। ডিসেম্বর ১১ সকাল ৫ টার মধ্যেই স্বাক্ষর সংখ্যার সর্বোমোট সংখ্যা দাঁড়ায় ৫,০০,০০০ এর চেয়েও বেশি।

জানুয়ারির ১৮ তারিখে যুক্তরাজ্যের হাউস অব কমন্সে ট্রাম্পের উপর নিষেধাজ্ঞা জারি করা যায় কি না এ নিয়ে বিতর্কের আয়োজন করা হয় কিন্তু সেই বিতর্ক ফলপ্রদ হয় নি কেননা যুক্তরাজ্যের সংসদ সদস্যদের নিষেধাজ্ঞা আরোপের আইন পাস করার কোনরূপ ক্ষমতা নেই। তবে তিন ঘণ্টার চেয়েও বেশি চলা এই বিতর্কে সংসদের উভয় পক্ষের সদস্যদের ট্রাম্পকে "পাগল" এবং "জঘন্য" হিসেবে আখ্যায়িত করতে শোনা যায়।

আমেরিকার কংগ্রেসে ট্রাম্পের বিরুদ্ধে ইমপিচমেন্ট প্রস্তাব নিয়ে দুইটি প্রস্তাব জমা পড়েছে। ২০ জানুয়ারি ২০২১ ইং তারিখে প্রেসিডেন্ট পদে ট্রাম্পের মেয়াদ শেষেই আগে যাতে তাঁকে হটানো যায়, তার জন্য তোড়জোড় শুরু করেছেন ডেমোক্র্যাট সেনেটররা। প্রথমত, ভাইস প্রেসিডেন্ট মাইক পেন্স সংবিধানের ২৫তম সংশোধনীর আওতায় ক্যাবিনেটের কাছে যাতে এই প্রস্তাব তোলেন এবং ভোটাভুটির মাধ্যমে ট্রাম্পকে সরাতে উদ্যোগী হন, তার প্রচেষ্টা শুরু হয়েছে।

### অভিশংসন

মার্কিন ইতিহাসে ডোনাল্ড ট্রাম্প একমাত্র রাষ্ট্রপতি, যিনি দুইবার অভিশংসিত হন। ইউক্রেনের রাষ্ট্রপতি ভলোদিমির জেলেনস্কি-কে জো বাইডেনের ছেলে হান্টার বাইডেনের বিরুদ্ধে চাপ দেওয়ার ফোনালাপ ফাঁস হলে ২০১৯ সালের ২৪ সেপ্টেম্বর তিনি প্রথমবার ২৩০-১৯৭ ভোটে অভিশংসিত হন। সে সময় রিপাবলিকান পার্টির কোন আইনপ্রণেতা তাকে অভিশংসনের পক্ষে ভোট দেননি। বরঞ্চ ডেমোক্রেটিক পার্টির আইনপ্রণেতা জেফ ভ্যান ড্রু (যিনি পরবর্তীতে রিপাবলিকান পার্টির সদস্য হন), জ্যারেড গোল্ডেন ও কলিন পিটারসেন এর বিরোধিতা করেন। তবে সিনেটর মিট রমনি তাকে ক্ষমতার অপব্যবহারের অভিযোগে দোষী সাব্যস্ত করেন। তবে ২০২১ সালের ১৩ জানুয়ারি দ্বিতীয় বার ট্রাম্পের সমর্থকরা ক্যাপিটল ভবনে হামলা করলে অভিশংসন প্রস্তাবের উপর ভোট আয়োজিত হয়। ১০ জন রিপাবলিকান আইনপ্রণেতা ট্রাম্পকে অভিশংসনের পক্ষে ভোট (২৩২-১৯৭) দেন। এরা হলেন- জন কাটকো, টম রাইস, পিটার মেহিয়ার, ফ্রেড আপটন, লিজ চেনি (সাবেক উপরাষ্ট্রপতি ডিক চেনির মেয়ে ও তৃতীয় শীর্ষ রিপাবলিকান প্রতিনিধি পরিষদ সদস্য), ডেভিড ভালাদাও, অ্যাডাম কিনজিঙ্গার, অ্যান্থনি গঞ্জালেস, ড্যান নিউহাউস ও জাইমে হেরেরা বিউটলার। কোনো ডেমোক্রেট আইনপ্রণেতাই এর বিরোধিতা করেননি।

## রাষ্ট্রপতি প্রচারণা

ট্রাম্পের রাজনৈতিক দলীয় সদস্যপদ বারবার পরিবর্তিত হয়েছে। ১৯৮৭ সালে তিনি রিপাবলিকান পার্টির সদস্য ছিলেন, পরবর্তী ১৯৯৯ সালে নিউ ইয়র্ক রাজ্যের রিফর্ম পার্টির সদস্য হন, ২০০১ সালে ডেমোক্র্যাট ২০০৯ সালে রিপাবলিকান, ২০১১ সালে স্বতন্ত্র এবং ২০১২ সালে পুনরায় রিপাবলিকান হন। ১৯৮৭ সালে ট্রাম্প তার পররাষ্ট্র নীতি এবং ফেডারেল বাজেট ঘাটতি মোকাবেলার বিষয়ে মতামত প্রকাশ করে তিনটি প্রধান পত্রিকায় পুরো পৃষ্ঠার বিজ্ঞাপন দেন। তিনি স্থানীয় আসনের জন্য প্রার্থী হতে অস্বীকার করেন, কিন্তু রাষ্ট্রপতি হিসেবে লড়ার জন্য আগ্রহ প্রকাশ করেন। ১৯৮৮ সালে তিনি লি অ্যাটওয়াটারের সাথে যোগাযোগ করেন এবং রিপাবলিকান প্রার্থী জর্জ এইচ ডব্লিউ বুশের সহ-প্রার্থী হিসেবে বিবেচনা করার জন্য অনুরোধ করেন। বুশ এই অনুরোধকে "অদ্ভুত এবং অবিশ্বাস্য" বলে মন্তব্য করেন।

### ২০০০ রাষ্ট্রপতি নির্বাচনের প্রচারণা এবং ২০১১ রাষ্ট্রপতি নির্বাচনে অংশগ্রহণের ইঙ্গিত

২০০০ সালে ট্রাম্প, ক্যালিফোর্নিয়া ও মিশিগান প্রাইমারিতে মার্কিন যুক্তরাষ্ট্রের রাষ্ট্রপতি নির্বাচনের জন্য রিফর্ম পার্টির প্রার্থী হিসেবে মনোনীত হন কিন্তু ফেব্রুয়ারি ২০০০-এ প্রতিযোগিতা থেকে সরে দাঁড়ান।

২০১১ সালে ট্রাম্প, ২০১২ নির্বাচনে প্রেসিডেন্ট বারাক ওবামার বিরুদ্ধে প্রতিদ্বন্দ্বিতা করার বিষয়ে বিবেচনা করেন। মে ২০১১-তে তিনি ঘোষণা করেন যে তিনি প্রার্থী হবেন না। এবং ফেব্রুয়ারি ২০১২-তে মিট রোমনিকে সমর্থন দেন। তখন ট্রাম্পের প্রেসিডেন্ট হওয়ার আকাঙ্ক্ষা সাধারণত গুরুত্ব সহকারে নেওয়া হয়নি।

### ২০১৬ নির্বাচনী প্রচারণা

ট্রাম্পের ২০১৬ নির্বাচনী প্রচারণার লোগো
ডোনাল্ড ট্রাম্প ১৬ জুন ২০১৫ সালে প্রেসিডেন্ট প্রার্থী হিসেবে তার প্রার্থিতা ঘোষণা করেন এবং ২০১৬ সালের নির্বাচনী প্রচারণায় বিভিন্ন বক্তব্য তুলে ধরেন, যার মধ্যে অন্যতম ছিল পূর্বে প্রেসিডেন্ট রোনাল্ড রেগান-এর ব্যবহৃত "Make America Great Again" স্লোগানটি। তিনি তার প্রচারণার জন্য প্রতি সপ্তাহে ২ মিলিয়ন ডলার খরচ করার ঘোষণা দেন। তিনি তার সহ-প্রার্থী হিসেবে মাইক পেন্স-কে বেছে নেন এবং তা টুইটার-এ ঘোষণা করেন। তার প্রচারণার সময় রোলিং স্টোনস ব্যান্ডের কিছু গান ব্যবহার করেন, যা ব্যান্ডের প্রতিক্রিয়া সৃষ্টি করে। প্রার্থীতার সময় তার সম্পদ স্পষ্টভাবে উল্লেখ করতে অস্বীকার করেন। পরে তিনি জানান যে তার সম্পদ ১০ বিলিয়ন ডলার। অতীতে তার বিরুদ্ধে কর ফাঁকি দেওয়ার অভিযোগ উঠেছিল, এবং তার প্রতিদ্বন্দ্বী হিলারি ক্লিনটন-এর সাথে বিতর্কে তিনি স্বীকার করেন যে তিনি ফেডারেল সরকারের কাছে ২০ বছর কর দেননি। এরপর তিনি ক্লিনটনকে দোষারোপ করেন যে তিনি তার সেনেটর অবস্থানে আইন পরিবর্তন করেননি কেন। নির্বাচনী প্রচারণার সময় তিনি মুসলমান এবং অভিবাসী বিরোধী ভাষা ব্যবহার করেন। এই কারণে তিনি রাজনীতি, শিল্প, ক্রীড়া, বিজ্ঞান এবং প্রযুক্তি সহ বিভিন্ন ক্ষেত্রে গুরুত্বপূর্ণ ব্যক্তিদের দ্বারা সমালোচিত হন। তিনি মেক্সিকো এবং যুক্তরাষ্ট্রের মধ্যে একটি প্রাচীর নির্মাণের প্রতিশ্রুতি দেন এবং তার ব্যয় মেক্সিকোকে বহন করার কথা বলেন। মেক্সিকানদের বিরুদ্ধে তিনি বলেন, "তারা দেশটিতে মাদক, অপরাধ নিয়ে আসে, তারা ধর্ষক।" তার অভিবাসী বিরোধী মন্তব্য ক্যাথলিক চার্চ নেতা পোপ ফ্রান্সিস-কেও প্রভাবিত করে, পোপ তাকে বলেন, "যে ব্যক্তি শুধুমাত্র প্রাচীর নির্মাণের কথা ভাবে, সে খ্রিস্টান হতে পারে না।" ক্যালিফোর্নিয়া-তে এক মুসলমান যুবক ছয়জনকে আহত করার ঘটনা উল্লেখ করে তিনি দাবি করেন যে মুসলমানরা আমেরিকানদের বিরুদ্ধে বিদ্বেষ পোষণ করে। এরপর তিনি বলেন যে পর্যটক বা অভিবাসী হিসেবে আসতে ইচ্ছুক মুসলমানদের অস্থায়ীভাবে প্রবেশ নিষিদ্ধ করা উচিত। তিনি মার্কিন যুক্তরাষ্ট্রের মসজিদগুলো পর্যবেক্ষণের অধীনে রাখার এবং মুসলমানদের পুলিশ দ্বারা জাতিগতভাবে প্রোফাইল করার প্রস্তাব দেন। তিনি সিরিয়ান শরণার্থীদের ফেরত পাঠানোর প্রতিশ্রুতি দেন। তিনি আইএসআইএসকে "নরকে পাঠানোর" প্রতিশ্রুতি দেন এবং তার প্রতিদ্বন্দ্বীদের এই সন্ত্রাসী সংগঠনের বিরুদ্ধে তার মতো কঠোর হতে অক্ষম বলে উল্লেখ করেন। তিনি সন্ত্রাসীদের তেল সংযোগ কেটে দিয়ে তাদের দুর্বল করার প্রতিশ্রুতি দেন। আগস্ট মাসে ফ্লোরিডায় তার দলের একটি সমাবেশে বক্তৃতা দেওয়ার সময়, তিনি ওবামাকে আইএসআইএসের প্রতিষ্ঠাতা এবং ডেমোক্র্যাট পার্টির প্রার্থী হিলারি ক্লিনটনকে সন্ত্রাসী সংগঠনের সহ-প্রতিষ্ঠাতা বলে অভিযুক্ত করেন। ফেব্রুয়ারি ২০১৬ সালে, তার শক্তি-ভিত্তিক শান্তির তত্ত্বকে র‍্যাডিক্যাল ইসলামপন্থী আইএসআইএস, পারমাণবিক হুমকি ইরান এবং সাম্যবাদী চীনের বিরুদ্ধে প্রতিরোধক হিসাবে ব্যবহারের কারণে তিনি নোবেল শান্তি পুরস্কারের জন্য মনোনীত হন।

ট্রাম্পের অভিবাসন বিরোধী মন্তব্য শুধুমাত্র মুসলমানদের লক্ষ্য করে ছিল না, বরং যুক্তরাষ্ট্রে অবৈধভাবে বসবাসরত ১১ মিলিয়ন লোকের প্রতিও ছিল। তিনি যুক্তরাষ্ট্র থেকে এই লোকদের বহিষ্কারের প্রস্তাব দেন, যা তাকে বিদেশি বিরোধীতা এবং এর জন্য প্রয়োজনীয় খরচ সম্পর্কে সমালোচনার সম্মুখীন করে। তিনি অভিবাসীদের জন্মগত নাগরিকত্ব সম্পর্কেও বিরোধিতা করেন। তিনি রাশিয়া এবং ভ্লাদিমির পুতিন-এর সাথে ওবামা আমলের চেয়ে ভালো সম্পর্ক গড়ে তোলার দাবি করেন। যদি তিনি প্রেসিডেন্ট নির্বাচিত হন, তাহলে ইরানের সাথে পরমাণু চুক্তি বাতিলের প্রতিশ্রুতি দেন।

### ২০২৪ সালের নির্বাচনী প্রচারণা

২০২৪ সালের মার্কিন প্রেসিডেন্ট নির্বাচনে রিপাবলিকান প্রার্থী হিসেবে ডোনাল্ড ট্রাম্প পুনরায় প্রতিদ্বন্দ্বিতা করেন এবং নির্বাচিত হন। তার বিপরীতে ডেমোক্রেট পার্টির প্রার্থী কমলা হারিস অভিবাসন, সীমান্ত নিরাপত্তা এবং সামাজিক সমতা সংক্রান্ত বিষয়গুলোকে তার প্রচারণার মূল ইস্যু হিসেবে তুলে ধরেন।

নির্বাচনী প্রচারণার সময় ট্রাম্প বিভিন্ন সভা এবং সমাবেশে বক্তব্য প্রদান করেন এবং ডেমোক্রেটিক প্রার্থী হারিসের নীতির তীব্র সমালোচনা করেন। বিপরীতে, কমলা হারিস তার প্রচারণায় ট্রাম্পের সীমান্ত নীতি, অভিবাসন সম্পর্কিত পদক্ষেপ এবং অর্থনৈতিক নীতির কড়া সমালোচনা করেন।

এছাড়া, ট্রাম্পের প্রচারণাকালে পেনসিলভেনিয়ায় একটি হত্যাচেষ্টার ঘটনা ঘটে, যা প্রচারণার একটি গুরুত্বপূর্ণ মুহূর্ত হিসেবে পরিগণিত হয়। নির্বাচনের প্রেক্ষাপট, প্রচারণার কৌশল এবং দুই প্রার্থীর বিতর্কিত ইস্যুগুলো নিয়ে ব্যাপক আলোচনার সৃষ্টি হয়, যা মার্কিন রাজনৈতিক অঙ্গনে নতুন উত্তেজনা তৈরি করে।

## রাষ্টপতি হিসেবে প্রথম মেয়াদকাল (২০১৭-২০২১)

মার্কিন প্রধান বিচারপতি জন রবার্টস কর্তৃক শপথ নিচ্ছেন ট্রাম্প, ২০ জানুয়ারি ২০১৭
### প্রাথমিক পদক্ষেপ

ডোনাল্ড ট্রাম্প ২০১৭ সালের ২০ জানুয়ারি শপথ গ্রহণ করেন। তার দায়িত্ব গ্রহণের পরের দিন, ওয়াশিংটন, ডি.সি.-তে ৫০০,০০০ সহ বিশ্বজুড়ে আনুমানিক ২৬ লক্ষ মানুষ নারী মার্চে তার বিরুদ্ধে বিক্ষোভ প্রদর্শন করে। দপ্তরে তার প্রথম সপ্তাহে, ট্রাম্প ছয়টি নির্বাহী আদেশে স্বাক্ষর করেন, যার মধ্যে রয়েছে পেশেন্ট প্রোটেকশন অ্যান্ড অ্যাফর্ডেবল কেয়ার অ্যাক্ট ("ওবামাকেয়ার") বাতিলের প্রক্রিয়া অনুমোদন, ট্রান্স-প্যাসিফিক পার্টনারশিপ আলোচনা থেকে প্রত্যাহার, কিস্টোন এক্সএল ও ডাকোটা অ্যাক্সেস পাইপলাইন প্রকল্পের অগ্রগতি, এবং মার্কিন-মেক্সিকো সীমান্তে একটি প্রাচীর নির্মাণের পরিকল্পনা।

### স্বার্থের দ্বন্দ্ব

শপথ গ্রহণের আগে ট্রাম্প তার ব্যবসাগুলোকে একটি প্রত্যাহারযোগ্য ট্রাস্টে স্থানান্তর করেন, কোনো ব্লাইন্ড ট্রাস্ট বা সমতুল্য ব্যবস্থা গ্রহণ না করে, যা তার ব্যবসায়িক স্বার্থ থেকে সম্পূর্ণ বিচ্ছিন্ন হওয়ার জন্য প্রয়োজনীয় বলে বিবেচিত হয়। তিনি তার ব্যবসা থেকে লাভ করা অব্যাহত রাখেন এবং তার প্রশাসনের নীতিগুলো কীভাবে এসব ব্যবসাকে প্রভাবিত করছে সে বিষয়ে সচেতন ছিলেন। যদিও তিনি বলেছিলেন যে তিনি "বিদেশী নতুন চুক্তি" এড়িয়ে চলবেন, ট্রাম্প অর্গানাইজেশন স্কটল্যান্ড, দুবাই এবং ডোমিনিকান প্রজাতন্ত্রে তাদের কার্যক্রম সম্প্রসারণ করে। লবিস্ট, বিদেশী সরকারী কর্মকর্তা এবং ট্রাম্পের দাতা ও মিত্ররা তার রিসোর্ট ও হোটেলগুলোর জন্য শত শত মিলিয়ন ডলার আয় তৈরি করে। ট্রাম্পকে গার্হস্থ্য ও বিদেশী এমোলুমেন্টস ধারা লঙ্ঘনের অভিযোগে মামলা করা হয়, যা মার্কিন সংবিধানের অংশ এবং এই প্রথমবারের মতো এই ধারাগুলো নিয়ে বাস্তবিক মামলা লড়াই হয়। একটি মামলা নিম্ন আদালতে খারিজ হয়ে যায়। আরও দুটি মামলা তার মেয়াদ শেষে মার্কিন সুপ্রিম কোর্ট (যুক্তরাষ্ট্রের সুপ্রিম কোর্ট) দ্বারা অপ্রাসঙ্গিক ঘোষণা করে বাতিল করা হয়।

### অভ্যন্তরীণ নীতি

ট্রাম্প আমেরিকান ইতিহাসের দীর্ঘতম অর্থনৈতিক সম্প্রসারণ-এর শীর্ষে দায়িত্ব গ্রহণ করেন, যা ২০০৯ সালে শুরু হয়ে ২০২০ সালের ফেব্রুয়ারি পর্যন্ত চলেছিল, যখন কোভিট-১৯ মহামারীজনিত মন্দা শুরু হয়। ডিসেম্বর ২০১৭-এ তিনি ট্যাক্স কাটস অ্যান্ড জবস অ্যাক্ট অব ২০১৭ স্বাক্ষর করেন। এটি ব্যবসা ও ব্যক্তির জন্য কর হার হ্রাস করে এবং অ্যাফোর্ডেবল কেয়ার অ্যাক্ট-এর ব্যক্তিগত ম্যান্ডেটের জরিমানা বাতিল করে। ট্রাম্প প্রশাসন দাবি করেছিল এই আইনে সরকারি রাজস্ব হ্রাস পাবে না, কিন্তু ২০১৮-এ রাজস্ব প্রকল্পিত অনুমানের তুলনায় ৭.৬% কম ছিল। ট্রাম্পের আমলে ফেডারেল বাজেট ঘাটতি প্রায় ৫০% বেড়ে ২০১৯ সালে $১ ট্রিলিয়নের কাছাকাছি পৌঁছায়। তার মেয়াদ শেষে মার্কিন জাতীয় ঋণ ৩৯% বেড়ে $২৭.৭৫ ট্রিলিয়নে পৌঁছায় এবং ঋণ-থেকে-জিডিপি অনুপাত দ্বিতীয় বিশ্বযুদ্ধ-পরবর্তী সর্বোচ্চ স্তরে পৌঁছায়। ট্রাম্প তার নির্বাচনী প্রতিশ্রুতি অনুযায়ী $১ ট্রিলিয়ন মূল্যের অবকাঠামো ব্যয় পরিকল্পনাও বাস্তবায়ন করতে ব্যর্থ হন।

ট্রাম্প একমাত্র আধুনিক মার্কিন রাষ্ট্রপতি যিনি দায়িত্ব ছাড়ার সময় কর্মশক্তিকে ৩ মিলিয়ন লোক কমিয়ে দিয়েছিলেন। তিনি জলবায়ু পরিবর্তন সম্পর্কে বৈজ্ঞানিক ঐকমত্য প্রত্যাখ্যান করেন। তিনি নবায়নযোগ্য শক্তি গবেষণার বাজেট ৪০% কমিয়ে দেন এবং জলবায়ু পরিবর্তন রোধে ওবামা-যুগের নীতিগুলো বাতিল করেন। তিনি প্যারিস চুক্তি থেকে সরে আসেন, যার ফলে যুক্তরাষ্ট্র একমাত্র দেশ হিসেবে এটি অনুমোদন করেনি। তিনি জীবাশ্ম জ্বালানি উৎপাদন ও রপ্তানি বাড়ানোর লক্ষ্য নির্ধারণ করেন। তার আমলে প্রাকৃতিক গ্যাসের সম্প্রসারণ ঘটলেও কয়লার ব্যবহার হ্রাস অব্যাহত থাকে। তিনি ১০০টিরও বেশি ফেডারেল পরিবেশগত নিয়ম বাতিল করেন, যার মধ্যে রয়েছে গ্রিনহাউস গ্যাস নিঃসরণ নিয়ন্ত্রণ, বায়ু ও জলদূষণ রোধ, এবং বিষাক্ত পদার্থের ব্যবহার সংক্রান্ত বিধিনিষেধ। তিনি প্রাণী সুরক্ষা ও ফেডারেল অবকাঠামো প্রকল্পের পরিবেশগত মান দুর্বল করেন, পাশাপাশি ড্রিলিং ও সম্পদ উত্তোলনের জন্য অনুমোদিত অঞ্চল সম্প্রসারিত করেন, যেমন আর্কটিক অভয়ারণ্যে ড্রিলিংয়ের অনুমতি প্রদান।

ট্রাম্প স্বাস্থ্য, শ্রম, পরিবেশ, এবং অন্যান্য ক্ষেত্রে যুক্তরাষ্ট্রীয় নিয়মাবলী ভেঙে দেন, যার মধ্যে গুরুতর মানসিক রোগীদের অস্ত্র কেনা সহজ করা একটি বিলও অন্তর্ভুক্ত। দায়িত্ব গ্রহণের প্রথম ছয় সপ্তাহে তিনি ৯০টি ফেডারেল নিয়ম বিলম্বিত, স্থগিত বা বাতিল করেন, প্রায়শই "নিয়ন্ত্রিত শিল্পগুলির অনুরোধে"। ইনস্টিটিউট ফর পলিসি ইন্টিগ্রিটি অনুসারে, তার ৭৮% প্রস্তাব আদালত দ্বারা ব্লক হয়েছিল বা মামলায় জয়ী হতে পারেনি। নির্বাচনী প্রচারণায় ট্রাম্প অ্যাফোর্ডেবল কেয়ার অ্যাক্ট বাতিল ও প্রতিস্থাপনের অঙ্গীকার করেছিলেন। দায়িত্বে থাকাকালীন তিনি নির্বাহী আদেশের মাধ্যমে এই আইনের বাস্তবায়ন হ্রাস করেন। তিনি "অবামাকেয়ারকে ব্যর্থ হতে দেওয়ার" ইচ্ছা প্রকাশ করেন; তার প্রশাসন নথিভুক্তিকরণ সময়সীমা অর্ধেক করে এবং প্রচারণার তহবিল ব্যাপকভাবে কমায়। জুন ২০১৮-এ, ট্রাম্প প্রশাসন ক্যালিফোর্নিয়া বনাম টেক্সাস মামলায় ১৮টি রিপাবলিকান-নেতৃত্বাধীন রাজ্যের সাথে যুক্তি দেয় যে ব্যক্তিগত ম্যান্ডেটের আর্থিক জরিমানা বাতিলের মাধ্যমে আইনটি অসাংবিধানিক হয়েছে। তাদের যুক্তি ২৩ মিলিয়ন আমেরিকানের স্বাস্থ্যবিমা বাতিল করতে পারত, কিন্তু তা ব্যর্থ হয়। ২০১৬-এর প্রচারণায় ট্রাম্প মেডিকেয়ার ও অন্যান্য সামাজিক সুরক্ষা কর্মসূচির তহবিল রক্ষার প্রতিশ্রুতি দিয়েছিলেন। জানুয়ারি ২০২০-এ তিনি এগুলিতে কাটছাঁট বিবেচনা করতে ইচ্ছুকতা প্রকাশ করেন।

ওপিওয়েড সংকটের প্রতিক্রিয়ায় ট্রাম্প ২০১৮-এ মাদক চিকিৎসার তহবিল বৃদ্ধির আইন স্বাক্ষর করেন, কিন্তু একটি স্পষ্ট কৌশলের অভাবের জন্য সমালোচিত হন। তিনি গর্ভপাত বা গর্ভপাত পরামর্শ প্রদানকারী সংস্থাগুলিকে ফেডারেল তহবিল পাওয়া থেকে নিষিদ্ধ করেন। তিনি "সাধারণ বিবাহ" সমর্থন করেন বলে জানান, কিন্তু সমলৈঙ্গিক বিবাহের বৈধতাকে "চূড়ান্ত" বলে মেনে নেন। তার প্রশাসন ওবামা যুগের এলজিবিটিকিউ কর্মীদের বৈষম্য রোধী কর্মসূচির মূল উপাদানগুলি প্রত্যাহার করে। আগস্ট ২০২০-এ ট্রান্সজেন্ডার রোগীদের সুরক্ষা প্রত্যাহারের চেষ্টা একটি ফেডারেল আদালত বন্ধ করে দেয়, যখন সুপ্রিম কোর্ট কর্মীদের নাগরিক অধিকার সুরক্ষাকে লিঙ্গ পরিচয় ও যৌন অভিমুখিতায় সম্প্রসারিত করে। ট্রাম্প আগ্নেয়াস্ত্র নিয়ন্ত্রণের বিরোধিতা করেছেন বলে জানান, যদিও তার অবস্থান সময়ের সাথে পরিবর্তিত হয়েছে। তার প্রশাসন মাদক-বিরোধী অবস্থান নেয়, মারিজুয়ানা বৈধ রাজ্যগুলির জন্য ওবামা-যুগের কোল মেমোরেন্ডাম প্রত্যাহার করে। তিনি দীর্ঘদিন ধরে মৃত্যুদণ্ডের সমর্থক, এবং তার প্রশাসন গত ৫৬ বছরের তুলনায় বেশি (১৩ জন) ফেডারেল বন্দীর মৃত্যুদণ্ড কার্যকর করে ১৭ বছরের মোরাটোরিয়াম শেষ করে। ২০১৬-এ তিনি ওয়াটারবোর্ডিং-এর মতো জেরা পদ্ধতি পুনরায় চালুর সমর্থন জানান।

### জাতিগত সম্পর্ক

ট্রাম্প ২০১৭ সালের ইউনাইট দ্য রাইট র‍্যালি-এ তার মন্তব্যে "অনেক পক্ষ থেকে ঘৃণা, বিদ্বেষ ও সহিংসতার এই ভয়াবহ প্রদর্শনী" নিন্দা করেন এবং উভয় পক্ষেই "অনেক ভাল মানুষ" থাকার কথা উল্লেখ করায় তাকে নৈতিক সমতা বোঝানোর অভিযোগে সমালোচিত করা হয়, যেখানে শ্বেতাঙ্গ আধিপত্যবাদী বিক্ষোভকারী ও প্রতিবাদকারীদের মধ্যে সমান্তরাল তুলনা করা হয়েছে। জানুয়ারি ২০১৮-এ অভিবাসন নীতিবিষয়ক আলোচনায় তিনি এল সালভাদোর, হাইতি, হন্ডুরাস ও আফ্রিকার কিছু দেশকে "শিথোল কান্ট্রিজ" (অপদার্থ দেশ) বলে উল্লেখ করেন। তার এই মন্তব্যগুলোকে বর্ণবাদী বলে নিন্দা করা হয়।

হোয়াইট হাউস থেকে সেন্ট জন'স চার্চে যাওয়ার পথে ট্রাম্প ও কর্মকর্তাদের একটি দল
জুলাই ২০১৯-এ ট্রাম্প টুইট করে চার ডেমোক্র্যাট কংগ্রেসওম্যান—সবাই সংখ্যালঘু, যাদের তিনজন মার্কিনেই জন্মগ্রহণ করেছিলেন—কে তাদের "যে দেশ থেকে এসেছেন" সেখানে ফিরে যাওয়ার কথা বলেন। দুই দিন পর হাউস অফ রিপ্রেজেন্টেটিভস মূলত দলীয় লাইন অনুযায়ী ২৪০-১৮৭ ভোটে তার "বর্ণবাদী মন্তব্য" নিন্দা করে। শ্বেতাঙ্গ জাতীয়তাবাদী প্রকাশনা ও সামাজিক মাধ্যম তার এই বক্তব্যকে সাধুবাদ জানায়, যা পরের কয়েকদিন ধরে চলতে থাকে। ২০২০ নির্বাচনী প্রচারণায়ও তিনি একই ধরনের মন্তব্য চালিয়ে যান। জুন ২০২০-এ জর্জ ফ্লয়েড বিক্ষোভের সময় ফেডারেল আইন-প্রয়োগকারী সংস্থাগুলো বিতর্কিতভাবে হোয়াইট হাউসের বাইরে লাফায়েত স্কয়ার থেকে মূলত শান্তিপূর্ণ বিক্ষোভকারীদের সরিয়ে দেয়। এরপর ট্রাম্প কাছাকাছি সেন্ট জন'স এপিসকোপাল চার্চে বাইবেল হাতে ফটো শুটের জন্য পোজ দেন, যা প্রতিবাদকারীদের প্রতি আচরণ ও ফটো শুট উভয়ের জন্যই ধর্মীয় নেতাদের দ্বারা নিন্দিত হয়। অনেক অবসরপ্রাপ্ত সামরিক নেতা ও প্রতিরক্ষা কর্মকর্তা পুলিশি বর্বরতার বিরুদ্ধে বিক্ষোভকারীদের বিরুদ্ধে মার্কিন সেনাবাহিনী ব্যবহারের তার প্রস্তাবকে নিন্দা জানান।

### ক্ষমা ও সাজা হ্রাস

ট্রাম্প ২৩৭টি ক্ষমাপ্রার্থনা মঞ্জুর করেছিলেন, যা ১৯০০ সালের পর থেকে জর্জ এইচ ডব্লিউ বুশ এবং জর্জ ডব্লিউ. বুশ ব্যতীত সব প্রেসিডেন্টের চেয়ে কম। এর মধ্যে মাত্র ২৫টি যুক্তরাষ্ট্রের বিচার বিভাগের ক্ষমা আইনজীবীর কার্যালয় (Office of the Pardon Attorney) দ্বারা; বাকি ক্ষমাগুলি দেওয়া হয়েছিল তাঁর, তাঁর পরিবারের ও তাঁর মিত্রদের ব্যক্তিগত বা রাজনৈতিক সম্পর্ক আছে এমন ব্যক্তিদের, অথবা সেলিব্রিটিদের সুপারিশে। তাঁর দায়িত্বের শেষ পূর্ণ দিনে, তিনি ৭৩টি সাধারণ ক্ষমা প্রদান করেন এবং ৭০টি সাজা হ্রাস করেন। ট্রাম্পের একাধিক মিত্র বিচার বিভাগের নিয়ম অনুযায়ী সাধারণ ক্ষমার যোগ্য ছিলেন না, এবং কিছু ক্ষেত্রে বিচার বিভাগ এটির বিরোধিতা করেছিল। যুদ্ধাপরাধে অভিযুক্ত বা দোষী সাব্যস্ত তিনজন সামরিক সদস্যকে সাধারণ ক্ষমা দেওয়ার বিরোধিতা করেছিলেন সামরিক বাহিনীর শীর্ষ কর্মকর্তারা।

### অভিবাসন নীতি

ট্রাম্প শুরুতে দাবি করেন যে তিনি নির্বাহী আদেশের মাধ্যমে এই নীতি বন্ধ করতে পারবেন না এবং ডেমোক্র্যাটদের দোষারোপ করেন পরিবারের সদস্যদের আলাদা করার জন্য, কিন্তু ২০১৮ সালের জুনে জনমতের চাপে তিনি পিছু হটেন এবং নির্দেশ দেন যে অভিবাসী পরিবারগুলোকে একত্রে আটক রাখা হবে, যদি না "শিশুর জন্য ঝুঁকি" থাকার আশঙ্কা থাকে। পরে এক বিচারক আদেশ দেন যাতে এসব পরিবারকে পুনরায় একত্র করা হয় এবং সীমিত কিছু ব্যতিক্রম ছাড়া আর যেন পরিবার বিচ্ছিন্ন না করা হয়। তবে এই আদেশের পরও ১,০০০-র বেশি শিশুকে তাদের পরিবারের থেকে আলাদা করা হয়েছিল।

### পররাষ্ট্র নীতি

ট্রাম্প ২০১৯ সালে ফ্রান্সে অনুষ্ঠিত ৪৫তম শীর্ষ সম্মেলনে অন্যান্য জি৭ নেতাদের সাথে
ট্রাম্প নিজেকে একজন "জাতীয়তাবাদী" হিসেবে বর্ণনা করেছেন এবং তার বৈদেশিক নীতিকে "আমেরিকা ফার্স্ট" বলে অভিহিত করেছেন। তিনি পপুলিস্ট, নব্য-জাতীয়তাবাদী এবং কর্তৃত্ববাদী সরকারগুলিকে সমর্থন করেছিলেন। তার শাসনামলে বৈদেশিক সম্পর্কগুলি অনিশ্চয়তা, অস্থিরতা এবং অসামঞ্জস্য দ্বারা চিহ্নিত হয়েছিল। ট্রাম্পের অধীনে মার্কিন যুক্তরাষ্ট্র এবং তার ইউরোপীয় মিত্রদের মধ্যে সম্পর্কের অবনতি ঘটে। তিনি ন্যাটো মিত্রদের সমালোচনা করেছিলেন এবং ব্যক্তিগতভাবে পরামর্শ দিয়েছিলেন যে মার্কিন যুক্তরাষ্ট্রের ন্যাটো থেকে সরে আসা উচিত। ট্রাম্প ইসরায়েলের প্রধানমন্ত্রী বেনিয়ামিন নেতানিয়াহু-র অনেক নীতিকে সমর্থন করেছিলেন। ২০২০ সালে, ট্রাম্প ইসরায়েল ও সংযুক্ত আরব আমিরাত এবং বাহরাইন-এর মধ্যে আব্রাহাম চুক্তি স্বাক্ষরের আয়োজন করেছিলেন, যা তাদের বৈদেশিক সম্পর্ক স্বাভাবিক করে।

ট্রাম্প ২০১৮ সালে চীনের উপর শুল্ক ও অন্যান্য বাণিজ্য বাধা আরোপ করার পর চীনের সাথে একটি বাণিজ্য যুদ্ধ শুরু করেছিলেন, যা তিনি বলেছিলেন যে চীনকে দীর্ঘস্থায়ী অবৈধ বাণিজ্য অনুশীলন এবং বৌদ্ধিক সম্পত্তি লঙ্ঘন বন্ধ করতে বাধ্য করবে। ট্রাম্প ২০১৪ সালে ক্রিমিয়ার রাশিয়ার দখলের পর আরোপিত কঠোরতম মার্কিন নিষেধাজ্ঞাগুলিকে দুর্বল করেছিলেন। ট্রাম্প রাশিয়ার রাষ্ট্রপতি ভ্লাদিমির পুতিনের প্রশংসা করেছিলেন এবং কিছু সমালোচকের মতে, তাকে খুব কমই সমালোচনা করেছিলেন, যদিও তিনি রাশিয়ার সরকারের কিছু কর্মের বিরোধিতা করেছিলেন। তিনি ইন্টারমিডিয়েট-রেঞ্জ নিউক্লিয়ার ফোর্সেস চুক্তি থেকে মার্কিন যুক্তরাষ্ট্রকে প্রত্যাহার করে নিয়েছিলেন, রাশিয়ার আনুগত্য না করার অভিযোগ উল্লেখ করে, এবং রাশিয়ার সম্ভাব্য জি৭-এ ফিরে আসাকে সমর্থন করেছিলেন। উত্তর কোরিয়ার পারমাণবিক অস্ত্র ক্রমবর্ধমানভাবে একটি গুরুতর হুমকি হিসাবে দেখা দেওয়ার সাথে সাথে, ট্রাম্প উত্তর কোরিয়ার নেতা কিম জং উন-এর সাথে দেখা করার প্রথম মার্কিন রাষ্ট্রপতি হয়েছিলেন: জুন ২০১৮ সালে সিঙ্গাপুরে সিঙ্গাপুর শীর্ষ সম্মেলনে, ফেব্রুয়ারি ২০১৯ সালে হ্যানয় শীর্ষ সম্মেলনে এবং জুন ২০১৯ সালে কোরিয়ান ডিমিলিটারাইজড জোনে। অক্টোবর ২০১৯-এর আলোচনা ভেঙে যায় এবং কোনও পরমাণুমুক্তকরণ চুক্তি হয়নি।

## ২০২০ সালের রাষ্ট্রপতি নির্বাচন

ট্রাম্প ২০১৭ সালে রাষ্ট্রপতি হওয়ার মাত্র কয়েক ঘণ্টার মধ্যেই পুনর্নির্বাচনের জন্য আবেদন করেছিলেন। দায়িত্ব গ্রহণের এক মাসেরও কম সময়ের মধ্যে তিনি তার প্রথম পুনর্নির্বাচনী সমাবেশ আয়োজন করেন এবং আগস্ট ২০২০-এ আনুষ্ঠানিকভাবে রিপাবলিকান দলের মনোনয়ন লাভ করেন। ট্রাম্পের প্রচারণা অপরাধের ওপর কেন্দ্রীভূত ছিল, দাবি করা হয়েছিল যে ডেমোক্র্যাটিক প্রার্থী জো বাইডেন জয়ী হলে শহরগুলো আইনশৃঙ্খলাহীনতায় নিমজ্জিত হবে। তিনি বারবার বাইডেনের অবস্থান ভুলভাবে উপস্থাপন করেছেন এবং বর্ণবৈষম্যমূলক বক্তব্য ব্যবহার করেছেন। ২০২০ সালের শুরুর দিক থেকে, ট্রাম্প নির্বাচন নিয়ে সন্দেহ ছড়াতে শুরু করেন, প্রমাণ ছাড়াই দাবি করেন যে নির্বাচনে কারচুপি হবে এবং ডাক-ভোটের ব্যাপক ব্যবহার বৃহৎ নির্বাচনী জালিয়াতির জন্ম দেবে। তিনি ইউএস পোস্টাল সার্ভিসের তহবিল বন্ধ করে দেন, বলেছিলেন যে তিনি ডাক-ভোট বৃদ্ধি রোধ করতে চান। তিনি বারবার বলতে অস্বীকার করেছেন যে হেরে গেলে ফলাফল মেনে নেবেন কিনা বা শান্তিপূর্ণ ক্ষমতা হস্তান্তরে প্রতিশ্রুতিবদ্ধ হবেন কিনা।

### বাইডেনের কাছে হার ও ফলাফল প্রত্যাখ্যান

নভেম্বর ২০২০-এর নির্বাচনে বাইডেন বিজয়ী হন, ট্রাম্পের ৭৪.২ মিলিয়ন ভোট (৪৬.৮%) এর বিপরীতে তিনি ৮১.৩ মিলিয়ন ভোট (৫১.৩%) পান এবং ইলেক্টোরাল ভোটে বাইডেন ৩০৬ বনাম ট্রাম্পের ২৩২ ভোট লাভ করেন। ইলেক্টোরাল কলেজ ১৪ ডিসেম্বর বাইডেনের জয় দাপ্তরিকভাবে অনুমোদন করে। নির্বাচনের পরদিন সকালে ফলাফল জানার আগেই ট্রাম্প নিজেকে বিজয়ী ঘোষণা করেন। কয়েক দিন পর বাইডেনের জয় নিশ্চিত হলে ট্রাম্প প্রমাণ ছাড়াই নির্বাচনে জালিয়াতির অভিযোগ তোলেন। নির্বাচনী ফল উল্টানোর প্রচেষ্টার অংশ হিসেবে ট্রাম্প ও তার মিত্ররা ফলাফল চ্যালেঞ্জ করে অসংখ্য মামলা দায়ের করেন, যেগুলো যুক্তি ও আইনি ভিত্তির অভাবে রাজ্য ও ফেডারেল কোর্টের কমপক্ষে ৮৬ জন বিচারক খারিজ করেন।

ট্রাম্পের অভিযোগগুলি রাজ্য নির্বাচন কর্মকর্তাদের দ্বারাও খণ্ডন করা হয়, এবং সুপ্রিম কোর্ট বাইডেনের জয়ী চার রাজ্যের ফলাফল বাতিলের আবেদন শুনতে অস্বীকার করে। ট্রাম্প ফলাফল উলটাতে রাজনৈতিক চাপ প্রয়োগ করেন, রিপাবলিকান স্থানীয় ও রাজ্য কর্মকর্তাদের, রিপাবলিকান আইনপ্রণেতাদের, জাস্টিস ডিপার্টমেন্ট, এবং ভাইস প্রেসিডেন্ট পেন্সকে লক্ষ্য করে ইলেক্টর প্রতিস্থাপন, জর্জিয়া কর্মকর্তাদের ভোট "খুঁজে বের করতে" বা "পুনর্গণিত" ফল ঘোষণার অনুরোধের মতো পদক্ষেপ চাপ দেন। নির্বাচন-পরবর্তী সপ্তাহগুলোতে ট্রাম্প প্রকাশ্য কর্মকাণ্ড থেকে সরে যান। তিনি প্রাথমিকভাবে বাইডেনের কাছে ক্ষমতা হস্তান্তর প্রক্রিয়ায় সরকারি কর্মকর্তাদের সহযোগিতা বন্ধ করেন। তিন সপ্তাহ পর জিএসএ-র প্রশাসক বাইডেনকে নির্বাচনের "স্পষ্ট বিজয়ী" ঘোষণা করে ট্রানজিশন সম্পদ বরাদ্দের অনুমতি দেন। ট্রাম্প দাবি করেন তিনি জিএসএকে ট্রানজিশন প্রক্রিয়া শুরু করার পরামর্শ দিয়েছেন, তবে আনুষ্ঠানিকভাবে পরাজয় স্বীকার করেননি। ২০ জানুয়ারি বাইডেনের শপথগ্রহণে ট্রাম্প উপস্থিত হননি।

### জানুয়ারি ৬ ক্যাপিটলে হামলা

২০২০ সালের ডিসেম্বরে, খবর প্রকাশিত হয় যে মার্কিন সামরিক বাহিনী "রেড অ্যালার্ট"-এ ছিল এবং উচ্চপদস্থ কর্মকর্তারা আলোচনা করেছিলেন যে ট্রাম্প যদি সামরিক আইন ঘোষণা করেন তবে কী করা উচিত। সিআইএ পরিচালক জিনা হাসপেল এবং সেনাবাহিনীর জেনারেল মার্ক মিলি, জয়েন্ট চিফস অফ স্টাফ-এর চেয়ারম্যান, উদ্বিগ্ন হয়ে পড়েন যে ট্রাম্প হয়তো একটি অভ্যুত্থান বা চীন বা ইরানের বিরুদ্ধে সামরিক পদক্ষেপের চেষ্টা করতে পারেন। মিলি জোর দিয়ে বলেন যে ট্রাম্পের যেকোনো সামরিক আদেশ, যার মধ্যে পারমাণবিক অস্ত্রের ব্যবহারও রয়েছে, তার সঙ্গে পরামর্শ করতে হবে।

হামলার সময় ট্রাম্প সমর্থকদের ভিড়
২০২১ সালের ৬ জানুয়ারি দুপুরে, যখন কংগ্রেস রাষ্ট্রপতি নির্বাচনের ফলাফল প্রত্যয়ন করছিল ইউ.এস. ক্যাপিটল-এ, ট্রাম্প কাছাকাছি এলিপসে একটি সমাবেশ করেন। কাচের বাধার পিছন থেকে বক্তৃতা দিয়ে, তিনি নির্বাচন বাতিলের আহ্বান জানান এবং তার সমর্থকদের "নরকের মতো লড়াই" করতে এবং "আমাদের দেশ ফিরিয়ে নিতে" ক্যাপিটলের দিকে মিছিল করতে উৎসাহিত করেন। তার সমর্থকরা তখন একটি মিছিল নিয়ে ভবনে প্রবেশ করে, প্রত্যয়ন প্রক্রিয়া ব্যাহত করে এবং কংগ্রেসের সরিয়ে নেওয়া হয়। হামলার সময়, ট্রাম্প সামাজিক মাধ্যমে পোস্ট করেন কিন্তু দাঙ্গাকারীদের ছত্রভঙ্গ হতে বলেননি। সন্ধ্যা ৬টায় একটি টুইট-এ, তিনি তাদের "ভালোবাসা ও শান্তির সাথে বাড়ি যেতে" বলেন, তাদের "মহান দেশপ্রেমিক" বলে অভিহিত করেন এবং পুনরায় বলেন যে তিনি নির্বাচনে জিতেছিলেন। কংগ্রেস পরে পুনরায় একত্রিত হয় এবং ৭ জানুয়ারির প্রথম প্রহরে বাইডেনের বিজয় নিশ্চিত করে।

১৪০-এর বেশি পুলিশ কর্মকর্তা আহত হন এবং হামলার সময় বা পরে পাঁচজন মারা যান। এই ঘটনাটিকে ট্রাম্পের একটি স্ব-অভ্যুত্থানের প্রচেষ্টা হিসেবে বর্ণনা করা হয়েছে।

## রাষ্ট্রপতি হিসেবে দ্বিতীয় মেয়াদকাল (২০২৫-বর্তমান)

ট্রাম্পকে শপথবাক্য পাঠ করাচ্ছেন প্রধান বিচারপতি জন রবার্টস, ২০ জানুয়ারি, ২০২৫ ট্রাম্প তার দ্বিতীয় মেয়াদ শুরু করেন তার শপথ গ্রহণের মাধ্যমে ২০ জানুয়ারি, ২০২৫-এ। তিনি রাষ্ট্রপতি পদ গ্রহণকারী সবচেয়ে বয়স্ক ব্যক্তি হয়ে ওঠেন এবং প্রথম ফৌজদারি অপরাধে দোষী সাব্যস্ত রাষ্ট্রপতি হন।

### প্রাথমিক পদক্ষেপ, (২০২৫-বর্তমান)

দায়িত্ব গ্রহণের পর, ট্রাম্প একাধিক নির্বাহী আদেশ স্বাক্ষর করেন যা নির্বাহী কর্তৃত্বের সীমা পরীক্ষা করে। যার মধ্যে অনেকগুলোই তাৎক্ষণিক আইনি চ্যালেঞ্জের সম্মুখীন হয়। তিনি প্রথম দিনেই অন্য যেকোনো রাষ্ট্রপতির চেয়ে বেশি নির্বাহী আদেশ জারি করেন। দ্বিতীয় মেয়াদের চতুর্থ দিনে, *টাইম*-এর একটি বিশ্লেষণে দেখা গেছে যে তার নির্বাহী প্রায় দুই-তৃতীয়াংশ প্রজেক্ট ২০২৫ থেকে প্রস্তাবিত "প্রতিফলিত বা আংশিকভাবে প্রতিফলিত" হয়েছে। যদিও এটি ট্রাম্পের প্রাথমিক পদক্ষেপগুলোতে এর প্রভাব এখনো অজানা, প্রজেক্ট ২০২৫-এর আরেকটি পর্যায়ের একটি পরিকল্পনা—মার্কিন যুক্তরাষ্ট্রের তথ্য প্রকাশের স্বাধীনতা আইন|তথ্য প্রকাশের স্বাধীনতা আইন এড়াতে গোপনীয় রাখা—রাসেল ভট দ্বারা পরিচালিত হয়েছিল প্রশাসনের প্রথম ১৮০ দিনের দ্রুতগতির পথপ্রদর্শনের জন্য। ট্রাম্প প্রায় ১,৫০০ জন ৬ জানুয়ারি দাঙ্গাকারীকে ক্ষমা করেন, যাদের মধ্যে পুলিশে হামলাকারীরাও অন্তর্ভুক্ত ছিল, এবং ১৪ জনের সাজা হ্রাস করেন। প্রথম কয়েক সপ্তাহে, মার্কিন আইন বিশেষজ্ঞদের মতে, তার বেশ কয়েকটি কর্মে ফেডারেল আইন, নিয়মাবলী এবং সংবিধান উপেক্ষা বা লঙ্ঘন করা হয়েছে। প্রশাসনের প্রথম মাসে, ট্রাম্প ৯০টি নির্বাহী আদেশ, স্মারক এবং নির্দেশিকা জারি করেন। ৭ মার্চ নাগাদ, অভিবাসন, কমিশনার ও ওয়াচডগ বরখাস্ত, ফেডারেল কর্মীবাহিনী কমানো এবং অন্যান্য বিষয়ে তার আদেশ ও কর্মের বিরুদ্ধে দেশজুড়ে ১০০টিরও বেশি মামলা দায়ের করা হয়।

### সরকারি কর্মকর্তাদের ছাঁটাই

ট্রাম্প পুরো যুক্তরাষ্ট্রের ফেডারেল সরকারে নিয়োগ বন্ধ ঘোষণা করেন এবং ফেডারেল কর্মকর্তা-কর্মচারীদের টেলিওয়ার্ক (দূর থেকে কাজ) ৩০ দিনের মধ্যে বন্ধ করার নির্দেশ দেন। তিনি চাকরির সুরক্ষা ছাড়াই কর্মসংস্থান-ইচ্ছাধীন অবস্থানে পুনঃশ্রেণীবদ্ধ করার উদ্দেশ্যে অনেক ক্যারিয়ার সিভিল সার্ভিস পদ পর্যালোচনার নির্দেশ দেন। তিনি ফেডারেল কর্মকর্তাদের ব্যাপকভাব্র চাকরি থেকে ছাঁটাই করা শুরু করেন, যা আইন বিশেষজ্ঞদের মতে নজিরবিহীন বা ফেডারেল আইন লঙ্ঘনকারী, তার এজেন্ডার সাথে বেশি সঙ্গতিপূর্ণ কর্মীদের দিয়ে প্রতিস্থাপনের উদ্দেশ্যে। ফেব্রুয়ারির শেষ নাগাদ, প্রশাসন ৩০,০০০-এর বেশি কর্মকর্তাদের চাকরিচ্যুত করেছে। আরও ছাঁটাই সহজ করতে, তারা একটি নতুন আইনি ব্যাখা গ্রহণ করে যা বিভিন্ন বিভাগ ও সংস্থাকে জাতীয় নিরাপত্তাকে তাদের প্রধান কার্যক্রম হিসেবে গণ্য করার পরিসরকে ব্যাপকভাবে প্রসারিত করে, বিভিন্ন ফেডারেল শ্রমিক ইউনিয়নকে "শত্রু" ঘোষণা করে। এই ব্যাখার ভিত্তিতে মার্চের শেষ দিকে জারি করা একটি নির্বাহী আদেশ ডজনখানেক বিভাগ ও সংস্থাকে ফেডারেল শ্রম-ব্যবস্থাপনা সম্পর্ক কর্মসূচি থেকে বাদ দেয়, যার ফলে তারা তাদের যৌথ দরকষাকষির চুক্তিগুলো বাতিল করতে আদালতের শরণাপন্ন হয়, যা ১০ লক্ষ ফেডারেল কর্মীকে ইউনিয়ন সুরক্ষা থেকে বঞ্চিত করতে পারে। তিনি ফেডারেল সরকারে বৈচিত্র্য, সমতা ও অন্তর্ভুক্তি (DEI) প্রকল্প বন্ধের নির্দেশ দেন এবং DEI অফিসের কর্মীদের ছুটিতে পাঠান। তিনি Executive Order 11246 বাতিল করেন, যা ফেডারেল ঠিকাদারদের জন্য সক্রিয় পদক্ষেপ ও বৈষম্যবিরোধী অনুশীলন বাধ্যতামূলক করেছিল।

ট্রাম্প ও ইলন মাস্কের ডিপার্টমেন্ট অব গভমেন্ট এফিসিয়েন্সি ইউএসএইড এবং শিক্ষা বিভাগ-সহ একাধিক ফেডারেল সংস্থাকে কার্যত ভেঙে দেয়, একতরফাভাবে কয়েক হাজার কর্মীকে চাকরিচ্যুত করে, এবং প্রশাসনিক কার্যাবলী ন্যূনতমে হ্রাস করে। কিছু পদক্ষেপ, যেমন ভোক্তা আর্থিক সুরক্ষা ব্যুরো ভেঙে দেওয়ার চেষ্টা, ফেডারেল আদালত দ্বারা থামানো হয়েছে। তার অনেক পদক্ষেপের মাধ্যমে ঐতিহাসিকভাবে স্বাধীন প্রতিষ্ঠানগুলোকে খর্বিত রূপে নির্বাহী শাখার সরাসরি নিয়ন্ত্রণে আনার চেষ্টা করা হয়।

### পররাষ্ট্র নীতি (২০২৫-বর্তমান)

ট্রাম্পের দ্বিতীয় মেয়াদের পররাষ্ট্র নীতিকে বিভিন্নভাবে সাম্রাজ্যবাদী, সম্প্রসারণবাদী, বিচ্ছিন্নতাবাদী, এবং স্বয়ংসম্পূর্ণতাবাদী হিসেবে বর্ণনা করা হয়েছে, যিনি "আমেরিকা ফার্স্ট" আদর্শকে এর মূল ভিত্তি হিসেবে ব্যবহার করেছেন। তার মিত্রদের সাথে সম্পর্ক লেনদেনভিত্তিক ছিল এবং উদাসীনতা থেকে শত্রুতা পর্যন্ত বিস্তৃত ছিল, যার মধ্যে সংযুক্তির হুমকিও অন্তর্ভুক্ত ছিল। তিনি মার্কিন সরকারকে বিশ্ব স্বাস্থ্য সংস্থার (ডব্লিউএইচও) তহবিল সরবরাহ এবং সহযোগিতা বন্ধ করার নির্দেশ দেন এবং মার্কিন যুক্তরাষ্ট্রের ডব্লিউএইচও থেকে আনুষ্ঠানিকভাবে বেরিয়ে আসার অভিপ্রায় ঘোষণা করেন। ট্রাম্প এবং তার আগত প্রশাসন বাইডেন প্রশাসনের পাশাপাশি ইসরায়েল ও হামাসের মধ্যে একটি যুদ্ধবিরতি চুক্তিতে সহায়তা করেন, যা তার শপথের একদিন আগে কার্যকর হয়। মার্চ মাসে, ট্রাম্প প্রশাসনের সমর্থনে ইসরায়েল যুদ্ধবিরতি ভঙ্গ করে।

ট্রাম্প এবং ভ্যান্স জেলেনস্কির সাথে বৈঠকে ২০২৫ সালের ফেব্রুয়ারিতে, ট্রাম্প এবং উপরাষ্ট্রপতি ভ্যান্স ইউক্রেনের প্রেসিডেন্ট ভলোদিমির জেলেনস্কির সাথে ওভাল অফিসে বৈঠক করেন। সরাসরি সম্প্রচারিত এই বৈঠকটি অত্যন্ত বিতর্কিত ছিল কারণ ট্রাম্প এবং ভ্যান্স জেলেনস্কিকে তিরস্কার করেন। গণমাধ্যমগুলো এটিকে একজন মার্কিন প্রেসিডেন্ট এবং একজন বিদেশী রাষ্ট্রপ্রধান-এর মধ্যে অভূতপূর্ব প্রকাশ্য সংঘর্ষ হিসেবে বর্ণনা করে।

ট্রাম্পের অর্থনৈতিক নীতিগুলো সংরক্ষণবাদী হিসেবে বর্ণনা করা হয়েছে, যেখানে ট্রাম্প দ্বিতীয় বিশ্বযুদ্ধের সমাপ্তির পর থেকে সর্বোচ্চ পর্যায়ে শুল্ক বৃদ্ধি করেছেন। ট্রাম্প প্রধান বাণিজ্যিক অংশীদারদের উপর ব্যাপক শুল্ক আরোপ করেন, যার মধ্যে চীন, কানাডা এবং মেক্সিকো অন্তর্ভুক্ত ছিল। তিনি বিশ্ব বাণিজ্য সংস্থায় (ডব্লিউটিও) যুক্তরাষ্ট্রের আর্থিক অনুদান স্থগিত করেন। এপ্রিল ২০২৫-এ, ট্রাম্প ১৮০টিরও বেশি দেশের উপর ১০% বা তার বেশি শুল্ক আরোপ করেন, অতিরিক্ত ৫৭টি দেশের উপর উচ্চতর শুল্ক সাময়িকভাবে স্থগিত রাখেন এবং চীনের উপর শুল্ক বাড়িয়ে ১৪৫% করেন, যা সামগ্রিক বাণিজ্যের গড় শুল্ক ২% থেকে আনুমানিক ২৪%-এ নিয়ে যায়। এই প্রস্তাবগুলি ১৯০৯ সালের পর থেকে সর্বোচ্চ শুল্ক স্তরে পৌঁছায়, ১৯৩০ সালের স্মুট-হাউলি শুল্ক আইনের মাত্রার কাছাকাছি আসে, এবং মুদ্রাস্ফীতির জন্য সামঞ্জস্য করার পর আমেরিকান ইতিহাসের বৃহত্তম কর বৃদ্ধি হিসেবে কাজ করে।

২০২৫ সালের নভেম্বরে, ট্রাম্প সাবেক হন্ডুরান রাষ্ট্রপতি হুয়ান অরল্যান্ডো হার্নান্দেজকে ক্ষমা করে দেন, যাকে ২০২২ সালে যুক্তরাষ্ট্রে প্রত্যর্পণ করা হয়েছিল এবং মাদক পাচারের দায়ে ৪৫ বছরের কারাদণ্ড দেওয়া হয়েছিল। ২০২৬ সালের জানুয়ারিতে, যুক্তরাষ্ট্র ভেনেজুয়েলায় এক সামরিক অভিযানে সেদেশের রাষ্ট্রপতি নিকোলাস মাদুরোকে আটক করে এবং তাকে নিউ ইয়র্কে নিয়ে যায়, যেখানে তার বিরুদ্ধে মাদক পাচারের অভিযোগ আনা হয়। ২০২৫ সালে, ট্রাম্প তার জাতীয় নিরাপত্তা কৌশল (এনএসএস) প্রকাশ করেন, যেখানে তিনি পশ্চিম গোলার্ধে যুক্তরাষ্ট্রের আধিপত্যের কথা পুনর্ব্যক্ত করেন। ট্রাম্প বলেন, "এটি আমাদের গোলার্ধ।"

## প্রাথমিক জীবন ও শিক্ষা

১৯৬৪ সালের বর্ষপঞ্জিতে প্রকাশিত ছবি
ডোনাল্ড জন ট্রাম্প 1946 সালের 14ই জুন নিউ ইয়র্ক সিটি বরো অফ কুইন্সের জ্যামাইকা হাসপাতাল জন্মগ্রহণ করেন, তিনি ফ্রেড ট্রাম্প এবং মেরি অ্যান ম্যাকলাউড ট্রাম্প- এর চতুর্থ সন্তান। তিনি জার্মান এবং স্কটিশ বংশোদ্ভূত।মারিয়ান, ফ্রেড জুনিয়র এবং এলিজাবেথ ট্রাম্পের তিন বড় ভাই বোন। তাঁর ছোট ভাই রবার্ট। এরা সবাই একসাথে কুইন্সের জামাইকা এস্টেটের 23-কক্ষবিশিষ্ট একটি প্রাসাদে বড় হয়েছেন। ফ্রেড ট্রাম্প তার প্রত্যেক সন্তানকে প্রতি বছর প্রায় 20,000 ডলার প্রদান করতেন, যা 2024 সালে বছরে প্রায় 265,000 ডলারের সমতুল্য। আট বছর বয়সেই ট্রাম্প মুদ্রাস্ফীতি-সমন্বিত ডলারের প্রেক্ষিতে একজন কোটিপতি ছিলেন।

ট্রাম্প সপ্তম শ্রেণি পর্যন্ত বেসরকারি কিউ-ফরেস্ট স্কুলে পড়াশোনা করেছেন। তার বাবা তাকে নিউইয়র্ক মিলিটারি একাডেমি নামক একটি বেসরকারী বোর্ডিং স্কুলে ভর্তি করে দেন যেখানে তিনি অষ্টম থেকে দ্বাদশ শ্রেণি অবধি পড়াশোনা করেনএই একাডেমি শিক্ষার্থীদের খেলাধুলায় উৎসাহিত করে এবং জয়ী হওয়ার আবশ্যক শিক্ষা দেয়।

## ব্যক্তিগত জীবন

ট্রাম্পের স্ত্রী মেলানিয়া, ২০১১ সালে।
ট্রাম্পের বড় কন্যা ইভাঙ্কা ২০১৬ সালে তাঁর পিতার হয়ে নির্বাচনী প্রচারকার্য করার প্রাক্কালে (দ্য ট্রাম্প অর্গানিজেশ্যনের নির্বাহী সহ-সভাপতি)
ট্রাম্পের ৩য় পুত্র এরিক (দ্য ট্রাম্প অর্গানিজেশ্যানের নির্বাহি সহ-সভাপতি)
ট্রাম্প জীবনে তিনবার বিবাহ বন্ধনে আবদ্ধ হয়েছিলেন। তার ব্যক্তিগতজীবন ব্যাপকভাবে মিডিয়া কাভারেজ অর্জন করেছিল।

ট্রাম্প মডেল ইভানা জেলনিকোভাকে এপ্রিল ৭, ১৯৭৭ সালে নিউ ইয়র্ক শহরের মার্বেল কলেজিয়েট চার্চে বিয়ে করেন। তাদের তিন সন্তান: ডোনাল্ড ট্রাম্প, জুনিয়র (জন্ম: ডিসেম্বর ৩১, ১৯৭৭) এবং এরিক ট্রাম্প (জন্ম: জানুয়ারী ৬, ১৯৮৪) এবং কন্যা ইভাঙ্কা ট্রাম্প (জন্ম: অক্টোবর ৩০, ১৯৮১) রয়েছে। ট্রাম্পের স্ত্রী ইভানা ১৯৮৮ সালে মার্কিন নাগরিকত্ব পেয়েছিলেন। তার স্ত্রী ইভানা ট্রাম্প ১৯৮৯ সালে স্পাই ম্যাগাজিনকে দেওয়া এক সাক্ষাৎকারে ট্রাম্পকে "দ্য ট্রাম্প" হিসেবে সম্বোধন করার পর থেকেই ট্রাম্পের এই নামটি ব্যাপকভাবে মিডিয়া জগতে আলোড়ন ফেলে। ১৯৯০ এর প্রথম দিকে ইভানার সাথে ট্রাম্পের বৈবাহিক সম্পর্ক সামান্য উত্থান-পতন দেখা দেয় কেননা সেই সময় ট্রাম্প অভিনেত্রী মার্লা ম্যাপলসের সাথে বিবাহ বহির্ভূত সম্পর্কে জড়িয়ে পরেছিল। শেষে ১৯৯১ সালে ইভানা আর ট্রাম্পের বিবাহ-বিচ্ছেদ ঘটে।

ট্রাম্প আর অভিনেত্রী মার্লা ম্যাপলস্‌ অক্টোবর ১৩, ১৯৯৩ সালে একটি কন্যা শিশুর জন্ম দেয়। এর দুই মাস পরে ডিসেম্বর ২০, ১৯৯৩ সালে তারা দুইজন বিবাহ বন্ধনে আবদ্ধ হয়। কিন্তু ১৯৯৭ সালের মে মাসে তারা আলাদা হয়ে যায় এবং ১৯৯৯ সালের জুন মাসে তাদের বিবাহ-বিচ্ছেদ ঘটে।

ট্রাম্প ১৯৯০ এর মাঝামাঝি সময়ে মডেল কারা ইয়ঙ্গের সাথেও প্রণয়ে জড়িয়ে পড়েন। এছাড়া রাজকুমারী ডায়ানার প্রতিও ট্রাম্পের অনুরক্তি ছিল। ট্রাম্প ১৯৯৭ সালে তার বই "দ্য আর্ট অব কামব্যাক"-এ লিখেছিলেন, "আমার শুধু একটি অনুতাপই রয়েছে যে আমি কখনও ডায়ানা স্পেন্সারকে প্রণয় প্রার্থনা করার সুযোগ পায় নি"। তিনি আরও বলেন, "তাঁর (ডায়ানা) সাথে আমার বিভিন্ন অনুষ্ঠানে সাক্ষাৎ হয়েছিল... তিনি একজন প্রকৃত রাজকুমারী- একজন স্বপ্ন বালিকা (ড্রিম ল্যাডি)"

ট্রাম্প ১৯৯৮ সালে স্লোভেনিয়ান-বংশোদ্ভুত মডেল মেলানিয়া নসের সাথে প্রণয় সম্পর্কে জড়িয়ে পড়েন এবং ২০০৫ সালের জানুয়ারীর ২২ তারিখে ফ্লোরিডার পাম বিচ দ্বীপে বেথেসডা-বাই-দ্য-সি এপিসকোপাল চার্চে বিবাহ বন্ধনে আবদ্ধ হন। ২০০৬ সালে ট্রাম্পের স্ত্রী মেলানিয়া মার্কিন নাগরিকত্ব লাভ করেন এবং একই বছর ২০০৬ সালে মিলেনিয়া এবং ট্রাম্প, ব্যারন উইলিয়াম ট্রাম্প নামের একটি পুত্র সন্তানের জন্ম দেয়।

ট্রাম্পের সাতজন নাতি-নাতনি রয়েছে। যার মধ্যে পাঁচ জন হলো তার পুত্র ডোনাল্ড জুনিয়রের (কাই ম্যাডিসন, ডোনাল্ড জন ৩য়, ট্রিস্টান মিলস, স্পেন্সার ফ্রেডেরিক এবং ক্লো সোফিয়া) এবং বাকি দু'জন হলো তার কন্যা ইভাঙ্কা ট্রাম্পের (অ্যারাবেলা রোজ এবং জোসেফ ফ্রেডেরিক)।

### ধর্মীয় দর্শন

ট্রাম্প হলেন একজন প্রেসবিট্যারিয়ান। ২০১১ সালের এপ্রিল মাসে ৭০০ ক্লাবকে দেওয়া এক সাক্ষাৎকারে ট্রাম্প বলেন, "আমি একজন প্রোটেস্ট্যান্ট, একজন প্রেসবিট্যারিয়ান। এবং অনেক বছর ধরে গির্জার সাথে আমার একটি ভাল সম্পর্ক রয়েছে। আমি মনে করি ধর্ম একটি বিস্ময়কর জিনিস। আমি মনে করি আমার ধর্ম অপরূপ"। নির্বাচনী প্রচারকার্যের ডোনাল্ড তার শ্রোতাবৃন্দদের উদ্দেশ্যে বলেছিলেন তার বই "দ্য আর্ট অব দ্য ডিল" হলো তার দ্বিতীয় পছন্দের গ্রন্থ এবং তিনি আরো বলেন, "তোমরা কী জানো আমার প্রথম পছন্দের বই কোনটি? বাইবেল! কোন কিছুই বাইবেলের সমতুল্য নই"।

ট্রাম্প এক বিবৃতিতে বলেছিলেন যে, হলি কম্যুনিয়নে অংশগ্রহণ করার সময় তিনি ঈশ্বরের কাছে তার পাপের জন্য ক্ষমা প্রার্থনা করেন নি। তিনি আরো বলেন, "আমি মনে করি.. আমি যদি কোন ভুল করি, আমি চেষ্টা করবো সেই ভুল শোধরানোর জন্য। আমার ভুল সংশোধনের জন্য আমি কখনও ঈশ্বরের শরণাপন্ন হই না"।

ট্রাম্পের সাথে টনি পারকিন্স এবং রালফ্‌ রিডের মত বহু ইভাঞ্জেলিক্যাল এবং খ্রীষ্টান নেতার সাথে ভাল সম্পর্ক রয়েছে। ২০১৬ সালের মার্কির যুক্তরাষ্ট্রের রাষ্ট্রপতি পদে প্রচারের সময় তিনি গ্রীক অর্থোডোক্স পাদ্রী ইমান্যুয়েল লেমেলসনের কাছ থেকে আশীর্বাদ গ্রহণ করেন।

কিন্তু পোপ ফ্রান্সিস দাবি করেছেন যে, অভিবাসন নিয়ে ট্রাম্পের মতাদর্শ খ্রীষ্টীয় শিক্ষার পরিপন্থী: "একজন ব্যক্তি যে সম্পর্কের সেতু নির্মাণের পরিবর্তে শুধু বিভেদের দেওয়াল নির্মাণের কথা চিন্তা করে, সে কখনও সত্যিকারের খ্রীষ্টান হতে পারে না। এটি গসপেল পরিপন্থী"। তাকে নিয়ে পোপ ফ্রান্সিসের সমালোচনাকে ট্রাম্প "মর্যাদাহানিকর" হিসেবে উল্লেখ করে আরো বলেছেন যে, মেক্সিকান সরকার তাদের রাজনৈতিক ফায়দা লুটতে পোপকে ব্যবহার করছেন। ট্রাম্প আরো বলেন, "কারণ তারা (মেক্সিকান সরকার) মার্কিন যুক্তরাষ্ট্রকে শেষ করে দেওয়ার পন্থা অবিরত রাখতে চায়"। ট্রাম্প আরো বলেন যে, যদি কখনও আইসিস ভ্যাটিকান আক্রমণ করে তবে পোপ এই বলে তার অনুতাপ প্রকাশ করবেন যে যদি ট্রাম্পের প্রেসিডেন্ট হওয়ার জন্য প্রার্থনা করতাম, তবে এই ধরনের ঘটনা কখনও হতো না।

ইহুদি-আমেরিকান সম্প্রদায়ের সাথেও ট্রাম্পের সু-সম্পর্ক রয়েছে। ২০১৫ সালে একটি ইহুদি দৈনিক পত্রিকা অ্যালজেমেইনার জার্নালের এক পুরস্কার বিতরণী অনুষ্ঠানে "অ্যালজেমেইনার লিবার্টি অ্যাওয়ার্ড" পুরস্কার গ্রহণকালে ট্রাম্প বলেন, "শুধু ইহুদি নাতি-নাতনিই নয়, আমার ইহুদি কন্যাও রয়েছে (ইভাঙ্কা তাঁর স্বামী জ্যারেড কুশনারের সাথে বিয়ের পূর্বে ইহুদি ধর্মে দীক্ষিত হয়েছিলেন) এবং আমি খুবই গর্বিত এটি নিয়ে... তাঁর (ইভাঙ্কার) ইহুদি হওয়ার কথা ছিল না কিন্তু তবুও আমি খুশি যে সে ইহুদি হয়েছে"।

## আরো দেখুন

* রিপাবলিকান পার্টি
* ডেমোক্র্যাটিক পার্টি
* জো বাইডেন

## টীকা

## তথ্যসূত্র

## বহিঃসংযোগ

* প্রেসিডেন্ট-ইলেক্ট অফিস (ইংরেজি)
* ডোনাল্ড জে ট্রাম্পের রাষ্ট্রপতি প্রচারণা (ইংরেজি)
* ডোনাল্ড জে ট্রাম্পের রাষ্ট্রপতি উদ্বোধন  ওয়েব্যাক মেশিনে আর্কাইভকৃত ২০ ডিসেম্বর ২০১৬ তারিখে (ইংরেজি)
* ইন্টারনেট মুভি ডেটাবেজে ডোনাল্ড ট্রাম্প  (ইংরেজি)
* ডোনাল্ড ট্রাম্প PolitiFact.com থেকে (ইংরেজি)
* "ডোনাল্ড ট্রাম্প খবর এবং ভাষ্য সংগ্রহ" *দ্য নিউ ইয়র্ক টাইমস* (ইংরেজি)
* ডোনাল্ড ট্রাম্প *দ্য ওয়াল স্ট্রিট জার্নাল*-এর সংবাদ ও ধারাভাষ্যের সংগ্রহশালা। (ইংরেজি)
* ডোনাল্ড ট্রাম্প *দ্যা গার্ডিয়ান*-এর সংবাদ ও ধারাভাষ্যের সংগ্রহশালা। (ইংরেজি)
* Appearances on C-SPAN  (ইংরেজি)

| ব্যবসা অবস্থান |
| --- |
| পূর্বসূরী ফ্রেড ট্রাম্প | **সভাপতি, দ্য ট্রাম্প অর্গানাইজেশন** ১৯৭১–বর্তমান | **নির্ধারিত হয়নি** |
| পার্টির রাজনৈতিক কার্যালয়
 |
| পূর্বসূরী মিট রমনি | **মার্কিন যুক্তরাষ্ট্রের রাষ্ট্রপতি রিপাবলিকান প্রার্থী** ২০১৬ | **সাম্প্রতিক** |
| রাজনৈতিক দপ্তর
 |
| পূর্বসূরী বারাক ওবামা, জো বাইডেন | **মার্কিন যুক্তরাষ্ট্রের রাষ্ট্রপতি নির্বাচিত** ২০১৭-২০২১, ২০২৫- বর্তমান | **নির্ধারিত হয়নি** |